Document ID: /roh_data/filtered/fineweb-2-filterrobots_roh.jsonl.gz/10948

L'agenzia astronautica americana NASA ha per l'emprima giada elegì ina dunna a la testa dal program da sgols spazials equipads. Kathy Lueders vegnia a surpigliar il post da directura, ha communitgà la NASA. Lueders lavura dapi il 1992 tar la NASA ed ha avant manà il program commerzial da crew.
Lueders è sco emprim responsabla che ils dus astronauts, ch'èn partids avant var duas emnas vers la staziun spaziala ISS, returnan puspè a moda segira enavos sin terra. Ultra da quai duai ella realisar il plan da la NASA da purtar fin il 2024 l'emprima dunna ed il proxim um sin la glina.